Nedlac kom ooreen oor plan vir ekonomie | Netwerk24
Nedlac kom ooreen oor plan vir ekonomie
Deur Hanlie Stadler 15 September 2020 19:07
Vakbonde, die sakesektor en die regering het ooreengekom op 'n "aksieplan' vir ekonomiese herstel en die kabinet gaan dit eersdaags afrond, het die presidensie Dinsdagmiddag in 'n verklaring gesê.
Pres. Cyril Ramaphosa beskryf Dinsdag se Nedlac-sitting oor die ekonomie as 'n mylpaal in die demokrasie. Maar niemand weet nog wat die ekonomiese plan behels nie.
Dit kom ná 'n sitting van die Nasionale Ekonomiese, Ontwikkelings- en Arbeidsraad (Nedlac), die liggaam waarop ekonomiese en arbeidsvraagstukke onderling beding word voordat planne of wette deurgevoer word.
Pres. Cyril Ramaphosa praat nou reeds sedert die begin van die Covid-19-pandemie en gepaardgaande inperking van 'n sogenaamde maatskaplike verdrag vir die herstel van die ekonomie ná die krisis.
Luidens die verklaring is die plan gegrond op "beduidende ooreenstemming oor wat gedoen moet word om die ekonomie op 'n nuwe, versnelde, inklusiewe en transformerende groeitrajek" te plaas.
Gebiede wat voorkeur sal geniet, sowel as strukturele hervormings wat deurgevoer moet word, is geïdentifiseer. Die klem is op werkskepping en "volhoubare en inklusiewe groei".
Daar is ook ooreengekom dat die regering, sakesektor, vakbonde en gemeenskappe moet saamstaan om Eskom se finansiële krisis op 'n volhoubare manier op te los.
Hoewel Ramaphosa dit as 'n "belangrike mylpaal in die geskiedenis van ons demokrasie en die aanvang van 'n nuwe era van vertroue" beskryf, is daar steeds geen besonderhede oor wat die plan behels nie.
Ramaphosa gaan besonderhede aankondig wanneer die plan deur die kabinet afgerond is.
"Dis 'n groot prestasie wat uitstyg bo die uitdagings van die oomblik," luidens die verklaring.
Meer oor: Staat Van Inperking | Ekonomie | Ekonomiese Groei | Koronavirus | Inperking | Nedlac | Covid-19 | Maatskaplike Verdrag